ইংরেজি Ballad-এর প্রতিশব্দ গীতিকা হলেও এদের মধ্যে পার্থক্য বিস্তর। বাংলা গীতিকা সাধারণত কাহিনি নির্ভর। প্রেম, বিরহ, মিলনের সমন্বয়ে গঠিত। Ballad সাধারণত আখ্যানমূলক, এবং বৈচিত্রে ভরা ঘটনায় সংহত ও দৃঢ়পিনদ্ধ। মূলত এগুলো গীত হওয়ার জন্যই রচিত হয়। এখানেই বাংলা গীতিকা ও ইংরেজি Ballad-এর তফাত। বাংলা গীতিকা লোকসাহিত্যের ভাণ্ডারে আজ অমূল্য সম্পদ। গীতিকা লোকায়ত জীবনের গীতময় প্রকাশ। লোকজীবনের সুর তাল লয় ছন্দ লেগে আছে প্রতিটি শব্দের শরীরে। যে হেতু গীতিকাগুলো আঞ্চলিক প্রভাবপুষ্ট, তাই ভৌগোলিক বিভাজন সম্মিলিত বিচিত্র বুলির অর্থ ও বাগ্‌ভঙ্গির মধ্য দিয়ে আঞ্চলিকতার স্বরূপকে চিনিয়ে দিয়েছে আলোচ্য বইটি। শব্দগুলো কী ভাবে সময়ের সঙ্গে তাল মিলিয়ে পরিবর্তিত রূপ পরিগ্রহণ করেছে, সে দিকেও দৃষ্টি দিয়েছেন গ্রন্থকার। গীতিকা-র রচয়িতারা অজানা অবলুপ্তপ্রায় বাংলা ভাষাকে ব্যবহার করেছেন। সে সব শব্দের অর্থ আজ অজ্ঞাত। বইটিতে সে সব শব্দের বিশেষ্য, বিশেষণ, ক্রিয়া-বিশেষ্য, অব্যয়জাত শ্রেণি বিভাগ করে গীতিকা থেকে উদাহরণ দিয়ে দেখানো হয়েছে। দু’একটি দৃষ্টান্ত দিলেই বোঝা যাবে— ‘হেরেদি’ শব্দটির অর্থ ফাঁকে— ‘বেড়ার হেরেদি নুর ফুইক্যা মারি চায়।’, ‘সাইরবাসী’র অর্থ প্রতিবেশী— ‘সাইর বাসীর সঙ্গে রঙ্গে খলখল।’, ‘মামানী’ শব্দটির অর্থ হল মামাতো— ‘দেওয়ানের মামানী ভাই যাইব রণেরে।’ নিঃসন্দেহে কাজটি অত্যন্ত পরিশ্রমী।